﻿ যুক্তরাজ্য বিএনপির কাউন্সিল সমপন্ন
প্রকাশিত হয়েছে : ১০:২৬:০৬,অপরাহ্ন ১৬ জানুয়ারি ২০১৮ | সংবাদটি ৭৯ বার পঠিত
গত কাল ১৫ জানুয়ারি যুক্তরাজ্য বিএনপির কাউন্সিলে বিনা প্রতিদ্বন্দ্বীতায় বর্তমান কমিটির সভাপতি এম এ মালিক ও সাধারণ সম্পাদক কয়সর এম আহমদ স্ব স্ব পদে পুনরায় নির্বাচিত হয়েছেন। কাউন্সিলকে সামনে রেখে সভাপতি পদে এম এ মালিক ছাড়াও নমিনেশন ফরম সংগ্রহ করেন শরিফুজ্জামান চৌধুরী তপন ও তাজ উদ্দিন। সাধারণ সম্পাদক পদে নমিনেশন ফরম সংগ্রহ করেন কয়সর এম আহমেদ, নাসিম চৌধুরী, দেওয়ান মুকাদ্দেম চৌধুরী নিয়াজ ও এডভোকেট তাহির রায়হান চৌধুরী পাবেল। নমিনেশন ফরম ১৩ জানুয়ারি রবিবার সন্ধ্যা ৬ টা থেকে ৯ টা পর্যন্ত নির্ধারিত সময়ের মধ্যে সভাপতি পদে এম এ মালিক ও সাধারণ সম্পাদক পদে কয়সর এম আহমদ ছাড়া অন্য কোন প্রার্থী তাদের মনোনয়ন পত্র জমা না দিয়ে প্রতিদ্বন্দ্বীতা থেকে সরে দাঁড়ালে নির্বাচনী আমেজে ভাটা পড়ে এবং কাউন্সিল হয়ে উঠে কেবল ঘোষণা কেন্দ্রিক অনুষ্ঠান ।
গতকাল সোমবার দুপুর ১২টায় ইস্ট লন্ডনের রয়েল রিজেন্সি হলে ৪৫ টি জোনাল কমিটির নেতৃবৃন্দের উপস্থিতিতে প্রধান নির্বাচন কমিশনার বিএনপির আন্তর্জাতিক বিষয়ক সম্পাদক মাহিদুর রহমান কাউন্সিলারদের মতামতের ভিত্তিতে এম এ মালিক কে সভাপতি এবং কয়সর এম রহমানকে সাধারণ সম্পাদক ঘোষণা দেন। এসময় উপস্থিত ছিলেন সহকারী নির্বাচন কমিশনার যুক্তরাজ্য বিএনপির সিনিয়র সহ সভাপতি আব্দুল হামিদ চৌধুরী।